Ұстаздар ұстаханасы

 Кең аула іші ығы- жығы адамдар. Біреулері бұрыннан таныс екенін білдіріп, алыстан дауыстап, бір- бірін шақырып, табысып, арқа- жарқа боп жатса, енді біреулері бәріне үрке қарап, шеткерек тұруға тырысқан. Жасқана жөн сұрасып жатқандар да бар. «Дәу де болса, менің іздеген І курстарым осылар болар» деп соларға жақындадым. Ұзынды- қысқалы, ұл- қызы аралас бір топ баланың арасында ақ параққа жазылған аты- жөндерімізбен бізді түгендеп тұрған талдырмаш бойлы ақ сары қыздың біздің группаның жетекшісі Наталья Ивановна Шумилова екенін, ендігі кезде алыстағы анамыздың орнын басар, біздің ең жанашыр адам екенін түсіндік. Бұл – 1982 жылдың қыркүйегі еді. Қазағы мен орысы аралас, жастары кәмелетке де толмаған, ұзын- ырғасы отыздан аса бала сол кездегі СССР- дің 50 жылдығы атындағы Өскемен қаласының педагогикалық училище студенті атанған күніміз еді. Кейін жөн сұраса келе, облысымыздың әр ауданынан ғана емес, тіпті Шымкенттен, Өзбекстаннан келгендер де бар екенін білдік. Группаға тек қана «өте жақсы» және «жақсы»деген бағамен орталау мектепті аяқтағандарды конкурс арқылы қабылдағандықтан оқу кезінде қойылған талаптар да жоғары болды. Білім жағынан да, өнер жағынан да спорттан да үнемі алда жүретін ұйымшыл топ болдық. Тіліміз, дініміз бөлек болса да сол кезде мақсатымыз ортақ екенін түсіндіре тәрбиелеген жетекшіміздің арқасы екенін бертін келе ғана түсінгендеймін. «Ата -ананың қадірін балалы болғанда білерсің» деген мақалды «Ұстаздардың қадірін өзің ұстаз болғанда білерсің» деп өзгерткім келіп тұрады. Өйткені осы училищенің қабырғасында өткізген төрт жылымызда біз тек қана білім алып қоймай, өмірге бейімделуді, қиындықтарды жеңе білуді, қарым қатынас жасауды үйрендік. Группамыздың тату болғандығы соншалық әлі күнге дейін әлеуметтік желілерде хабарласып, мүмкіндік болғанда кездесіп тұрамыз. Дәл қазір республикамыздың түкпір түкпірінде жүрген группаластарым- мектеп басқарып отырған, іскер басшылар - Киреева Риза мен Қамиджанов Серік, жас ұрпаққа білім беруде жілігін шағып, майын ішіп жүрген - мұғалімдер Абраимова Нұргүл, Тлебалдина Айжан, Рахова Гуля, Тұрабаев Тілеуберді, Ракижаева Мархаба, тағы басқалар.Тікелей мектепте қызмет атқармаса да өмірін халыққа қызмет атқаруға арнап жүрген Кашимова Жанна, Абраимова Мәншүк, Жаксипаева Гүлмира - кезінде группамыздың бетке ұстар студенттері болғанын ешқайсымыз ұмыта қоймайтын шығармыз. «Жігітке жетпіс өнер де аз» деген мақал группаластарымыз – Малғаждаров Сәкен, Жақсылықов Бақыт, Хамзин Сүлеймен туралы айтылған ба дерсің. Олар училище қабырғасында оқыған кезіміздегі алған ағаш және темір өңдеу ісін, жас ұрпаққа үйретіп қана қоймай, туған ауылдарын көркейтуде өз үлестерін қосып жүргендерін облыстық газет арқылы құлағдар болғанбыз.Әсіресе Малғаждаров Сәкеннің ауылдық әкімшілікте қызмет атқарып, жұмысбасты болса да аудандағы көрнекті жерлер - ескерткіштерде, әдемі темір қоршауларда оның қолтаңбасының болуы – кезіндегі берілген сапалы білім мен саналы тәрбиенің кепілі деп ойлаймын. Жас ұрпақтың ұлттық рухын көтеріп, намысшыл, өз ұлтын сүюге тәрбиелеп жүрген, тағы бір группаласымыз- Қаженова Розаны, қазақтың ұлттық аспаптар мұражайы директорын мақтанышпен айтамыз. Тіпті көршілес Ресей мемлекетінде мұғалімдік қызмет атқаратын Геккина Наталья мен Назарова Жанна да осы оқу орнын мақтанышпен айтып жүреді.

 Әдетте ұстаздықты ұлылыққа теңеп жатады. Иә, кім де болса өзіне үлкен өмір жолына бағыт берген, келешегіне үміт артып, кемел күнге қарай жөн сілтеген бағдаршысын ұмытпайтыны анық. Ондай бағдаршы болу екінің бірінің маңдайына жазыла бермесі және белгілі. Байқап қарасам, менің және группаластарымның бағдаршысы болған осы училище мұғалімдері. Сызу пәнінен сабақ берген Терещенко Лидия Анатольевнаның әр сабағы, оның тақтада орындаған сызба жұмыстары көз алдымызда. Еңбек пәні мұғалімі В.А.Гончаровтың талап қоя отырып, жұмысты ұйымдастыруы, Е.В.Василенконың педагогиканың қыр -сырымен қатар, дауыс ырғағымен аудиторияны басқару шеберлігі, А.Г.Козловадан балалардың бәрін бірдей жақсы көруі, ұқыптылықты, бір сөзбен айтқанда осы қасиеттердің бәрін бойымнан табуға әлі күнге дейін солардай болуға тырысатынымды байқамай да қаламын. Қазірдің өзінде де іс- тәжірибеден өтуге келген осы оқу орнының студенттерінің басқалардан қай жағынан болмасын шоқтығы биік көрініп тұрады. Тіпті біздің мектептің директоры, екі оқу ісінің меңгерушісі және бастауыш сынып мұғалімдері түгелдей осы оқу орнын аяқтағандар. Өскемен педучилищесін (қазіргі колледж) халыққа білім беретін байырғы «қара шаңырақтың бірі», «ұстаздар ұстаханасы» деген атаулар арамызда тектен текке айтылмаған шығар деп ойлаймын. Ең бастысы мұнда терең теориялық білім практикамен ұштастырылған. Сондықтан 34 жыл ұстаздық ғұмырымда қандай жетістікке жетсем де кезіндегі «ұстаздар ұстаханасынан» шыңдалуым деп білемін.

 Қазіргі таңдағы колледж директоры – Құрманов Фархат Сақанұлы, өз ісінің майталманы десе де болады. Бұрыннан келе жатқан үрдісті тың идеялармен толықтырып, колледжды басқа қырынан танытып жатыр. Мен кейінгі кезде колледжге барып жүргенде байқағаным -атауы, мұғалімдер құрамы, оқыту жүйесі түгелдей заман талабына сай өзгеріп жатса да, өзгермеген бір- ақ нәрсе бар, ол - өз ісін сүйетін, мықты теориямен, әдіс- тәсілдермен қаруланған, мектеп сұранысын өтей алатын педагог мамандар даярлау. Мен өзім оқыған осы оқу орнын мақтаныш етемін.

Каирдолдина Гульназ Нургуметовна

Шығыс Қазақстан облысы

Катонқарағай ауданы

Аққайнар ауылы

«Аққайнар орта мектебі» КММ

Бастауыш сынып мұғалімі, жоғарғы санатты

Педагог зерттеуші, мектеп тренері